text: 95-årig kvinde død efter voldsom ulykke
  01 august 2013 kl. 04.53
  Med høj fart kørte en bil med to mænd op i en anden bil på motorvejen ved Give. En 95-årig kvinde døde i nat af sine kvæstelser, og den 39-årig fører af ulykkesbilen fremstilles i grundlovsforhør.
  Den 95-årig kvinde var passager i en bil, som blev ramt med meget høj fart af en anden bil på Midtjyske Motorvej sent onsdag eftermiddag.
  Det oplyser vagtchef Morten Vegger fra Sydøstjyllands Politi.
  - Hun er desværre afgået ved døden af de kvæstelser, hun pådrog sig, siger han.
  Ulykken skete den nye motorvej mellem Ølholm og Brande - ved afkørslen mod Give.
  - En personbil kommer kørende med meget høj hastighed på motorvejen, og ved frakørslen mod Give kører den op i en forankørende bil, siger vagtchef Frits Lund fra Sydøstjyllands Politi.
  Ved sammenstødet blev den bageste bil slynget ud i højre rabat, mens den bil, der bliver ramt, havarer midt på vejen. Bilen slynges ind i autoværnet og bliver kastet tilbage på vejen.
  - Begge biler er helt smadret, fortæller Frits Lund.
  Den 95-årige kvinde sad på bagsædet af den bil, der blev ramt, og var indlagt på Kolding Sygehus.
  Den anden bil blev ført af en 39-årig mand, der havde en anden mand med som passager. De er sluppet med knubs, men indlagt til observation på Horsens Sygehus.
  Den 39-årige er nu anholdt og vil blive fremstillet i grundlovsforhør torsdag sigtet for uagtsomt manddrab, oplyser vagtchef Morten Vegger.
  Politiet har mistanke om, at den 39-årig var påvirket af enten medicin eller narkotika under kørslen.
  